b"\n_START_ARTICLE_\nSant Mart\xc3\xad de Ber\xc3\xa9n\n_START_SECTION_\nDescripci\xc3\xb3\n_START_PARAGRAPH_\nLa parr\xc3\xb2quia de Berhen \xc3\xa9s esmentada a l'acta de consagraci\xc3\xb3 de la Seu d'Urgell. Hi ha diferents dates en qu\xc3\xa8 apareix documentat el lloc de Ber\xc3\xa9n. El 1030 es produeix una donaci\xc3\xb3 de terres. Ramon d'Urgell en el seu testament (1113) deixa a la seva esposa les terres que tenia a Ber\xc3\xa9n. Aquesta poblaci\xc3\xb3 est\xc3\xa0 vinculada als comtes de Castellb\xc3\xb2. A inicis del segle XVI Ber\xc3\xa9n pertanyia a la batllia de la vall d'Aguilar, del quarter de Castellb\xc3\xb2 i la seva jurisdicci\xc3\xb3 pertanyia plenament al comte de Castellb\xc3\xb2._NEWLINE_Als anys 1312 i 1314 l'esgl\xc3\xa9sia de Sant Mart\xc3\xad fou visitada per manament de l'arquebisbe de Tarragona. Aquesta esgl\xc3\xa9sia tamb\xc3\xa9 apareix llibre de la d\xc3\xa8cima del bisbat d'Urgell del 1391. De l'esgl\xc3\xa9sia de Sant Mart\xc3\xad de Ber\xc3\xa9n depenia les esgl\xc3\xa9sies d'Argestues i Miravall. L'actual esgl\xc3\xa9sia de Ber\xc3\xa9n, dedicada a Sant Antoni Abat, situada dins de la poblaci\xc3\xb3, est\xc3\xa0 supeditada a la de Noves de Segre.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Mart\xc3\xad de Ber\xc3\xa9n \xc3\xa9s actualment un edifici ru\xc3\xafn\xc3\xb3s i embardissat, cosa que priva de saber exactament com era. Es tracta d'una esgl\xc3\xa9sia d'una sola nau. No es conserva la coberta, que probablement era de fusta i la major part de la fa\xc3\xa7ana sud, on hi devia haver la porta tamb\xc3\xa9 ha desaparegut. La nau \xc3\xa9s cap\xc3\xa7ada a llevant per un absis semicircular precedit d'un arc presbiteral. Aquest presenta una finestra de doble esqueixada. Hi ha dues finestres m\xc3\xa9s de caracter\xc3\xadstiques semblants. Pel que fa al parament, al sector occidental l'aparell \xc3\xa9s de carreu irregular for\xc3\xa7a ordenat, i el sector oriental, on hi ha l'absis la disposici\xc3\xb3 dels carreus \xc3\xa9s menys ordenada. L'edifici inicial es podria datar al segle XI i possiblement fou reformat al segle XII moment en qu\xc3\xa8 es devia substituir la cap\xc3\xa7alera. La localitzaci\xc3\xb3 de l'esgl\xc3\xa9sia en un tur\xc3\xb3 al capdamunt del poble fa que aquesta tingui una import\xc3\xa0ncia determinant en el paisatge de Ber\xc3\xa9n."